ডিজিটেল ডেস্কঃ এটা ব্যতিক্ৰমী সংগ্ৰহালয়। গুৱাহাটী মহানগৰীৰ মাজ মজিয়াত স্থাপন কৰা হৈছে এই ব্যতিক্ৰমী সংগ্ৰহালয়টো। এই সংগ্ৰহালয়টোৱে আপোনাক লৈ যাব শৈশৱলৈ।
কি নাই এই সংগ্ৰহালয়টোত? পেং, কেটেপা, বাটলু গুটি, ধনু কাঁড়, লাটুম, নাঙল- যুঁৱলি, ধুপ খেলৰ সামগ্ৰী, মাৰ্বল, কড়ি, কাগজৰ চিলা, হিলৈ, ঘিলাকে ধৰি ১০০ ৰো অধিক খেলৰ সামগ্ৰী সংগ্ৰহ কৰা হৈছে এই সংগ্ৰহালয়টোত। সংগ্ৰহালয়টোত আছে নাও খেলৰ সামগ্ৰী, কৃষি সঁজুলি, মাছ ধৰা সামগ্ৰী। আছে কাৰ্বি, মিচিং, বড়ো, তিৱা, ৰাভাকে ধৰি অসমৰ বিভিন্ন জাতি, জনগোষ্ঠীৰ পৰম্পৰাগত খেল ধেমালিৰ সঁজুলি।
কেৱল খেলৰ সঁজুলিয়েই নহয়, সংগ্ৰহালয়টোত অহৰহ দেখাই থকা হৈছে এই থলুৱা খেলসমূহ কিদৰে খেলা হয়। অসম তথা উত্তৰ পূৰ্বাঞ্চলৰ প্ৰায় ৬০০ ৰো অধিক থলুৱা আৰু পৰম্পৰাগত খেল পুনৰ উদ্ধাৰ কৰি সংৰক্ষণৰ লগতে প্ৰচাৰ আৰু প্ৰসাৰ কৰাৰ প্ৰয়াস অব্যাহত ৰখা ক্ৰীড়া সাংবাদিক চিৰঞ্জীৱ শৰ্মাৰ একান্ত প্ৰচেষ্টাত গঢ় লৈ উঠিছে এই বিশেষ সংগ্ৰহালয়টো।
আজি গুৱাহাটীৰ ৰাজগড়ত চিৰঞ্জীৱ শৰ্মাৰ একান্ত প্ৰচেষ্টাত ক্ৰীড়া আৰু সাংস্কৃতিক অধ্যয়ন কেন্দ্ৰই অলিম্পিয়া ট্ৰেডিশ্যনেল স্পৰ্টছ মিউজিয়াম নামেৰে স্থাপন কৰা এই সংগ্ৰহালয়টো শুভ উদ্বোধন কৰে অসম চৰকাৰৰ ছাত্ৰ আৰু যুৱ কল্যাণ উদেষ্টা পৰিষদৰ সদস্য সচিব গীতাৰ্থ গোস্বামীয়ে। সংগ্ৰহালয়টো স্থাপন কৰাৰ ক্ষেত্ৰত জড়িত হৈ আছে চিৰঞ্জীৱ শৰ্মাৰ সুদীৰ্ঘ ১০ বছৰৰো অধিক সময়ৰ প্ৰচেষ্টা।
ইফালে এই ব্যতিক্ৰমী সংগ্ৰহালয়টোত উপস্থিত হৈ ৰোমাঞ্চিত হৈ পৰিল আন্তঃৰাষ্ট্ৰীয় খ্যাতি সম্পন্ন সাঁতোৰবিদ এলভিছ আলী হাজৰিকা। হাজৰিকাই অতীত ৰোমন্থন কৰি তেওঁ কিদৰে এই খেলসমূহ খেলিছিল সেই বিষয়ে উল্লেখ কৰাৰ লগতে নিজ সন্তানকো এই সংগ্ৰহালয়লৈ আনিব বুলি উল্লেখ কৰি সকলোকে সংগ্ৰহালয়টো পৰিদৰ্শন কৰিবলৈ আহ্বান জনায়।
ভাষণ প্ৰসংগত উদ্বোধক গীতাৰ্থ গোস্বামীয়ে জ্যেষ্ঠ ক্ৰীড়া সাংবাদিক চিৰঞ্জীৱ শৰ্মাই এনে এটা আকৰ্ষণীয় ক্ৰীড়া সংগ্ৰহালয় গঢ়ি তোলাৰ বাবে তেওঁক ভূয়সী প্ৰশংসা কৰে আৰু এই ক্ষেত্ৰত চৰকাৰৰ তৰফৰ পৰা সম্ভৱপৰ সকলো সহযোগিতা আগবঢ়োৱাৰ আশ্বাস দিয়ে। আনহাতে এই সংগ্ৰহলায়টো আজিৰে পৰা সকলো ৰাইজৰ বাবেই মুকলি থাকিব বুলিও চিৰঞ্জীৱ শৰ্মাই জানিবলৈ দিছে।
অনুষ্ঠানত গীতাৰ্থ গোস্বামীৰ উপৰিও প্ৰাক্তন প্ৰশাসনিক বিষয়া তথা ক্ৰীড়া সংগঠক ৰাজীৱ প্ৰকাশ বৰুৱা, প্ৰাক্তন টাইকোৱাণ্ড খেলুৱৈ পৰাগধৰ কোঁৱৰ, এলভিছ আলী হাজৰিকা, দেৱজিত গগৈ, সৰ্বভাৰতীয় ক্ৰীড়া সাংবাদিক ফেডাৰেচনৰ সভাপতি তথা জ্যেষ্ঠ সাংবাদিক সুবোধ মল্ল বৰুৱা, জ্যেষ্ঠ ক্ৰীড়া সাংবাদিক উদয় বৰগোঁহাইকে ধৰি ক্ৰীড়া ক্ষেত্ৰৰ সৈতে জড়িত বহু বিশিষ্ট ব্যক্তি, ক্ৰীড়া সংগঠক উপস্থিত থাকে।
